TRITN ปลื้ม GLOCON โตแกร่ง หนุนธุรกิจ “เทิร์นอะราวด์” ลุ้นปันผลปี 66 ตามแผน
TRITN แย้มบริษัทลูก “โกลบอล คอนซูเมอร์” โตอลังการทุกธุรกิจ ผลักดันผลงานปีนี้ “เทิร์นอะราวด์” พร้อมแจกปันผลแก่ผู้ถือหุ้นเป็นครั้งแรกภายในปี 66
TRITN แย้มบริษัทลูก “โกลบอล คอนซูเมอร์” โตอลังการทุกธุรกิจ ผลักดันผลงานปีนี้ “เทิร์นอะราวด์” พร้อมแจกปันผลแก่ผู้ถือหุ้นเป็นครั้งแรกภายในปี 66
18 ส.ค. 2565

นางสาวหลุยส์ เตชะอุบล ประธานกรรมการบริหาร บริษัท ไทรทัน โฮลดิ้ง จำกัด (มหาชน) หรือ TRITN เปิดเผยว่า จากการลงทุนในกลุ่มธุรกิจที่หลากหลายโดยเน้นธุรกิจที่สร้างรายได้-กำไรให้กับบริษัทฯในระยะยาว ทำให้ปัจจุบัน TRITN เป็นบริษัทที่ปราศจากหนี้ มีแบ็กล็อกก้อนโต และมีกระแสเงินสดในมือเพียงพอต่อการดำเนินงานและการลงทุน ซึ่งผลงานความสำเร็จเหล่านี้มาจากการเฟ้นหาการลงทุนในโครงการหรือบริษัทอย่างมีศักยภาพ
โดยหนึ่งในการลงทุนของ TRITN ที่จะไม่พูดถึงไม่ได้เลยคือ การเข้าลงทุนในบริษัท โกลบอล คอนซูเมอร์ จำกัด (มหาชน) หรือ GLOCON ซึ่งเป็นบริษัทย่อยที่เข้าจดทะเบียนในตลาดหลักทรัพย์แห่งประเทศไทย ตั้งแต่ปี 2537 ประกอบธุรกิจ 4 กลุ่มหลักคือ 1.ธุรกิจอาหารแช่แข็งที่ประกอบด้วย ผักและผลไม้แช่แข็งที่มีการย้ายโรงงานผลิตให้มีขนาดใหญ่และความพร้อมมากขึ้นสำหรับส่งออกต่างประเทศซึ่งจะทำให้รายได้พุ่งขึ้นจาก 50-60 ล้านบาทต่อเดือน เป็นราวๆ 100 ล้านบาทต่อเดือน 2.ธุรกิจเทรดดิ้ง
3.ธุรกิจผลิตและจำหน่ายบรรจุภัณฑ์พลาสติกประเภทต่างๆ (Packaging) มีความแข็งแกร่งมากขึ้นคาดว่าจะสามารถสร้างรายได้เป็นเท่าตัวในปีต่อ ๆ ไป 4.กลุ่มธุรกิจลูกชิ้นทิพย์ ที่ในขณะนี้ต้นทุนสำคัญของการผลิตอย่างราคาเนื้อหมูได้ปรับลงแล้วทำให้มีกำไรจากการผลิตและขายสินค้ามากขึ้น
สำหรับ GLOCON ประกอบด้วยกลุ่มผู้ถือหุ้นที่แข็งแกร่งนำโดย กลุ่มบริษัท TRITN ที่ถือหุ้นในสัดส่วน 10.58% หรือคิดเป็นมูลค่าราว 325 ล้านหุ้น ตั้งแต่ปี 2563 ร่วมด้วยตระกูลเตชะอุบล และตระกูลวชิรพงศ์ ซึ่งเป็นผู้สนับสนุนให้การดำเนินงานของ GLOCON ดำเนินไปได้อย่างแข็งแกร่ง และแน่นอนว่าส่งผลดีต่อ TRITN และผู้ถือหุ้นทุกคน
ล่าสุดที่ผ่านมา GLOCON ได้รายงานผลการดำเนินงานของบริษัทฯในช่วง 6 เดือนแรกของปี 2565 ว่ามีรายได้รวมและกำไรสุทธิเพิ่มขึ้นจากปีก่อนหน้าถึง 2,130.22% ไตรมาสที่ 2/2565 มีกำไรสุทธิ 22.78 ล้านบาท เติบโต 183% ถือเป็นการพลิกโฉมการดำเนินธุรกิจของบริษัทฯให้กลับมารุ่งเรืองอย่างน่าตื่นเต้น เหนือการคาดหมาย ตั้งแต่เข้ารับการจดทะเบียนในตลาดฯ ทั้งนี้บริษัทตั้งเป้าให้ Turn around ได้ในปี 2565 นี้
โดยในวันที่ 8 ก.ย. 65 นี้ GLOCON เตรียมขอมติจากผู้ถือหุ้นผ่านการประชุมวิสามัญผู้ถือหุ้น ครั้งที่ 1/2565 ซึ่งจะมีสาระสำคัญเกี่ยวกับการดำเนินการปรับปรุงทางบัญชี ล้างขาดทุนสะสมให้แล้วเสร็จภายในไตรมาส 4/2565 เพื่อให้สามารถจ่ายเงินปันผลกับผู้ถือหุ้นได้ตามแผนภายในปี 66 นับเป็นการจ่ายเงินปันผลครั้งแรกตั้งแต่นำบริษัทฯเข้าจดทะเบียนในตลาดหลักทรัพย์ฯ
อย่างไรก็ตาม TRITN พร้อมสนับสนุนแผนการพัฒนาธุรกิจของ GLOCON ให้สำเร็จได้ตามคาด รับทั้งส่วนแบ่งรายได้-กำไร และเงินปันผลจากการลงทุนเป็นครั้งแรกในประวัติการณ์ ด้วยนโยบายของ GLOCON ที่ประกาศล้างขาดทุนสะสม 1,039 ล้านบาท คาดการณ์สร้างรายได้แตะ 2,000 – 3,000 ล้านบาทภายในปี 65 เติบโตอย่างเต็มที่ในปี 67 และสร้างรายได้รวมเติบโตแตะ 10,000 ล้านบาท ภายในปี 70 แน่นอนว่า TRITN จะได้รับผลประโยชน์ในทุกๆ ด้านจาก GLOCON ถือเป็นการลงทุนที่คุ้มค่าและมั่นคง